ΨΗΦΙΣΜΑ ΤΟΥ ΣΥΜΒΟΥΛΙΟΥ της 16ης Μαΐου 1994 για την αυτοκινητοβιομηχανία (94/C 149/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση,

την ανακοίνωση της Επιτροπής του Νοεμβρίου 1990 σχετικά με τη βιομηχανική πολιτική σε ανοικτό και ανταγωνιστικό περιβάλλον,

τη Λευκή Βίβλο της Επιτροπής του Δεκεμβρίου 1993 για την ανάπτυξη, την ανταγωνιστικότητα και την απασχόληση,

την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο του Φεβρουαρίου 1994 σχετικά με την αυτοκινητοβιομηχανία της Ευρωπαϊκής Ένωσης,

τις συζητήσεις της Διάσκεψης για το Αυτοκίνητο ("Auto Forum") που πραγματοποιήθηκε την 1η Μαρτίου 1994, με διοργάνωση της Επιτροπής και του Ευρωπαϊκού Κοινοβουλίου,

Εκτιμώντας:

ότι η αυτοκινητοβιομηχανία της Ένωσης - η οποία, για τους σκοπούς του παρόντος ψηφίσματος, καλύπτει την κατασκευή τόσο εξαρτημάτων όσο και οχημάτων - έχει και θα έχει τεράστια σημασία για την οικονομία της, όσον αφορά την απασχόληση που συνδέεται άμεσα και έμμεσα με αυτήν, τη συμβολή της στην οικονομία της Ένωσης και στο εμπορικό της ισοζύγιο, και το βασικό ρόλο της στην τεχνολογική εξέλιξη και στην καλύτερη οργάνωση παραγωγής-

ότι η αυτοκινητοβιομηχανία πρέπει να συνεχίσει να προσαρμόζει τα προϊόντα της στις κοινωνικές απαιτήσεις για καθαρά, ασφαλή, λειτουργικά και άρτιας κατασκευής αυτοκίνητα, που προσφέρουν ικανοποιητική σχέση ποιότητας/τιμής-

ότι η αυτοκινητοβιομηχανία πρέπει να καταβάλει πρόσθετες προσπάθειες για να ανταποκριθεί στις αυξανόμενες απαιτήσεις και ανησυχίες ως προς την προστασία του περιβάλλοντος-

ότι ο ανταγωνισμός υποχρεώνει τους κατασκευαστές αυτοκινήτων και εξαρτημάτων της Ένωσης να προχωρήσουν σε ουσιαστική αναδιάρθρωση προκειμένου να αυξηθεί η παραγωγικότητα και η αποδοτικότητα σε όλη την αλυσίδα, από τον εφοδιασμό ως την κατασκευή και τη διανομή- ότι, στον τομέα του εφοδιασμού, θα είναι ιδιαίτερα σημαντικό να γίνουν διαρθρωτικές προσαρμογές-

ότι η αναδιάρθρωση διεξάγεται στο πλαίσιο σοβαρής πτωτικής τάσης της ζήτησης στην Ένωση κατά το 1993-

ότι είναι ουσιαστικό να αναπτυχθούν στενότερες εταιρικές σχέσεις μεταξύ παραγωγών και προμηθευτών και μεταξύ παραγωγών και φορέων διανομής, ώστε να βελτιωθεί η αποτελεσματικότητα και η ανταγωνιστικότητα-

ότι την κύρια ευθύνη για τη βελτίωση της βιομηχανικής ανταγωνιστικότητας έχουν όλοι οι επιμέρους κλάδοι της βιομηχανίας-

ότι ο ρόλος των δημόσιων αρχών είναι να παρέχουν στη βιομηχανία ένα σαφές, σταθερό και προβλέψιμο πλαίσιο για τις δραστηριότητές της και να εξασφαλίζουν ένα κλίμα ευνοϊκό για την ανταγωνιστικότητα-

ότι η προσέγγιση της Ένωσης στον τομέα της βιομηχανικής πολιτικής επικεντρώνεται στην ολοκλήρωση της ενιαίας αγοράς, την εφαρμογή των κανόνων του ανταγωνισμού, τη χρήση μέσων οριζόντιας πολιτικής στους τομείς της έρευνας και της ανάπτυξης και των διαρθρωτικών ταμείων, καθώς και στην εξασφάλιση της ισότιμης πρόσβασης στις αγορές και του θεμιτού ανταγωνισμού σε παγκόσμια κλίμακα-

ότι η καταβολή έντονων προσπαθειών στο επίπεδο της έρευνας και ανάπτυξης, ιδίως στον τομέα της τεχνολογίας τόσο των μεθόδων όσο και της παραγωγής αυτής καθεαυτής, είναι ζωτικής σημασίας για τη μελλοντική ανταγωνιστική θέση της βιομηχανίας-

ότι η διαρθρωτική προσαρμογή της αυτοκινητοβιομηχανίας, της οποίας τα χαρακτηριστικά διαφέρουν από το ένα κράτος μέλος στο άλλο, έχει σημαντικές περιφερειακές και κοινωνικές επιπτώσεις-

ότι η αναγκαία εισαγωγή νέων τεχνολογιών στον κλάδο του αυτοκινήτου προϋποθέτει την ύπαρξη ανθρώπινου δυναμικού με την απαιτούμενη ειδίκευση και ότι, επομένως, μπορεί να χρειαστεί η μετεκπαίδευση μέρους του εργατικού δυναμικού σε όλα τα επίπεδα-

ότι είναι σημαντικό η αυτοκινητοβιομηχανία της Ένωσης να έχει μεγαλύτερη πρόσβαση στις αγορές τρίτων χωρών-

επιβεβαιώνοντας τα συμπεράσματα του ψηφίσματος της 17ης Ιουνίου 1992 (1),

ΕΚΔΙΔΕΙ ΤΟ ΑΚΟΛΟΥΘΟ ΨΗΦΙΣΜΑ:

Ι

ΤΟ ΣΥΜΒΟΥΛΙΟ:

1. αναγνωρίζει ότι η Ένωση πρέπει να διαδραματίσει σημαντικό ρόλο στη δημιουργία ευνοϊκού επιχειρηματικού κλίματος για την αυτοκινητοβιομηχανία προσφέροντας το κατάλληλο πλαίσιο για μια συνεπή και προσανατολισμένη στο μέλλον προσέγγιση της ανάπτυξης, της παραγωγής, της διανομής και της χρήσης του αυτοκινήτου και των επιπτώσεών του στο περιβάλλον και στο κοινωνικό σύνολο-

2. τονίζει ότι υπάρχει επιτακτική ανάγκη διαρθρωτικής προσαρμογής της βιομηχανίας και λήψης μέτρων διευκόλυνσης της προσαρμογής αυτής, προκειμένου να προετοιμαστεί το πλήρες άνοιγμα της αγοράς της Ένωσης στον ανταγωνισμό της Ιαπωνίας κατά το έτος 2000 και ενόψει της εμφάνισης νέων ισχυρών ανταγωνιστών από άλλες χώρες-

3. αναγνωρίζει ότι η διαρθρωτική προσαρμογή, προκειμένου να πετύχει, πρέπει να διεξαχθεί στα πλαίσια μιας σταθερής και προβλέψιμης νομοθεσίας, η οποία θα λαμβάνει υπόψη την αποδοτικότητα των ρυθμιστικών μέτρων, συμπεριλαμβανομένων των επιπτώσεών τους επί της συνολικής ανταγωνιστικότητας της αυτοκινητοβιομηχανίας και παράλληλα θα παρέχει επαρκή πίστωση χρόνου στη βιομηχανία για να προσαρμοστεί στις απαραίτητες νομοθετικές μεταβολές-

4. υπογραμμίζει την αυξανόμενη σημασία της κατασκευής εξαρτημάτων και την ανάγκη ανάθεσης στους εξωτερικούς προμηθευτές, που συμβάλλουν και αυτοί στη δημιουργία προστιθέμενης αξίας κατά τη διαδικασία παραγωγής αυτοκινήτων, ουσιαστικότερου ρόλου όσον αφορά τον καθορισμό συστημάτων και την κατασκευή εξαρτημάτων, πράγμα που αποτελεί απαραίτητη προϋπόθεση για την αύξηση της ανταγωνιστικότητας του συνόλου του κλάδου του αυτοκινήτου-

5. αναγνωρίζει ότι, όταν αυτό απαιτείται για την ορθή λειτουργία της εσωτερικής αγοράς, θα πρέπει να λαμβάνονται μέτρα για την περαιτέρω εναρμόνιση της νομοθεσίας στον τομέα του αυτοκινήτου-

6. υπογραμμίζει ότι τα οικολογικά προβλήματα που συνδέονται με τη χρήση των αυτοκινήτων (καυσαέρια, θόρυβος, συμφόρηση της κυκλοφορίας και στερεά απόβλητα από τη διάλυση των μεταχειρισμένων αυτοκινήτων) πρέπει να μειωθούν σταδιακά και σημαντικά- στη συνάρτηση αυτή, το Συμβούλιο χαιρετίζει την έκδοση της οδηγίας 94/12/ΕΚ (2), η οποία θα οδηγήσει σε περαιτέρω μείωση των εκπομπών των νέων τύπων αυτοκινήτου από το 1996-

7. τονίζει ότι η Επιτροπή θα πρέπει να καταλήξει σύντομα σε απόφαση για τον τρόπο μελλοντικής εφαρμογής του κανονισμού (ΕΟΚ) αριθ. 123/85 (3), όσον αφορά την επιλεκτική και αποκλειστική διανομή στη βιομηχανία αυτοκινήτων, λαμβάνοντας υπόψη τις ιδιαιτερότητες του τομέα και τον ανταγωνισμό που επικρατεί σε αυτόν, τη λειτουργία του κανονισμού, την πρόοδο στην εσωτερική αγορά, την ανάγκη να ενισχυθούν οι εταιρικές σχέσεις μεταξύ των διαφόρων στοιχείων της αλυσίδας διανομής, με σκοπό τη βελτίωση της αποδοτικότητας και ανταγωνιστικότητας της βιομηχανίας, την ισορροπία συμφερόντων των ενδιαφερόμενων μερών (κατασκευαστών, παραγωγών εξαρτημάτων, διανεμητών, καταναλωτών) και τη συμβολή του ανωτέρω κανονισμού στην αποτελεσματική διαχείριση του διακανονισμού μεταξύ της Ιαπωνίας και της Ένωσης για το εμπόριο αυτοκινήτων, ο οποίος δεν θα πρέπει να αποδυναμωθεί κατ' ουδένα τρόπο-

8. τονίζει ότι η δημόσια πολιτική έρευνας και τεχνολογικής ανάπτυξης πρέπει να βελτιστοποιηθεί μέσω αποτελεσματικού συντονισμού των προγραμμάτων και σχεδίων των κρατών μελών, του Eureka και της Ένωσης- ότι, όσον αφορά τα κοινοτικά προγράμματα του τέταρτου προγράμματος-πλαισίου, πρέπει να ενισχυθεί ο διάλογος με τους οικείους βιομηχανικούς φορείς και να βελτιωθεί η διαδικασία διαβούλευσης και ο συντονισμός μεταξύ των επιμέρους ερευνητικών προγραμμάτων, ώστε να εξασφαλιστεί η βέλτιστη μακροπρόθεσμη απόδοση των επενδύσεων στην έρευνα και την τεχνολογική ανάπτυξη όσον αφορά τη διαρκή ανταγωνιστικότητα στο σύνολο του κλάδου,

9. τονίζει την ανάγκη να ενταθούν οι προσπάθειες εκπαίδευσης σε όλα τα επίπεδα με σκοπό:

- την πρόληψη των επιπτώσεων της αναδιάρθρωσης όσον αφορά την απασχόληση- στα πλαίσια αυτά, προσφέρεται ιδιαίτερα η οργάνωση εκπαιδευτικών προγραμμάτων που βασίζονται στην εισαγωγή νέων μεθόδων παραγωγής και αποβλέπουν στην ενθάρρυνση των μικρομεσαίων επιχειρήσεων να προσαρμοστούν σε νέες μορφές συνεργασίας με μεγάλες εταιρείες,

- την πραγματοποίηση αλλαγών οικονομικά αποτελεσματικών και κοινωνικά αποδεκτών,

- τη συμβολή στην επανεκπαίδευση και αναδιάταξη του εργατικού δυναμικού,

- την προώθηση βέλτιστων βιομηχανικών πρακτικών.

Τα οριζόντια κοινοτικά μέσα μπορούν, ιδίως μέσω των διαρθρωτικών ταμείων, να υποστηρίζουν τις προσπάθειες της ίδιας της βιομηχανίας τηρουμένων των αρμοδιοτήτων που οι σχετικοί κανονισμοί αναγνωρίζουν στα κράτη μέλη ιδιαίτερα στα πλαίσια βιομηχανικών αναδιαρθρώσεων, και μέσω καταλλήλων κοινοτικών πρωτοβουλιών-

10. τονίζει ότι, προκειμένου να υποστηριχθεί η κοινοτική πολιτική διεθνούς εμπορίου και ανταγωνισμού, είναι αναγκαίο να εξαλειφθούν τα εμπόδια όσον αφορά τη διείσδυση της ευρωπαϊκής αυτοκινητοβιομηχανίας σε ταχέως αναπτυσσόμενες αγορές τρίτων χωρών, συμπεριλαμβανομένων των εμποδίων στον τομέα της τεχνικής νομοθεσίας ή της διανομής, της πολιτικής ανταγωνισμού και των ξένων επενδύσεων-

11. υποστηρίζει ότι, για να υλοποιηθούν οι αναγκαίες αλλαγές και η ερωπαϊκή βιομηχανία να καταστεί πιο ευέλικτη και ανταγωνιστική, θα πρέπει να αναπτυχθεί μεταξύ των κοινωνικών εταίρων διάλογος με βάση την αμοιβαία εμπιστοσύνη, στο κατάλληλο επίπεδο και σύμφωνα με τις εθνικές πρακτικές.

ΙΙ

ΤΟ ΣΥΜΒΟΥΛΙΟ ΚΑΛΕΙ ΤΗΝ ΕΠΙΤΡΟΠΗ να ενθαρρύνει, εντός του πλαισίου της οριζόντιας βιομηχανικής πολιτικής που έχει υιοθετήσει η Ένωση, τη διαδικασία διαρθρωτικής προσαρμογής της βιομηχανίας η οποία είναι ζωτικής σημασίας για τη βελτίωση της ανταγωνιστικότητάς της, και επομένως, για τις μελλοντικές προοπτικές της, και ειδικότερα:

1. να συντονίσει και να οργανώσει τα προγράμματα έρευνας και τεχνολογικής ανάπτυξης ώστε να καλυφθούν θέματα που αφορούν τη βελτίωση της ανταγωνιστικότητας, να διευκολυνθεί η πρόσβαση των κατασκευαστών εξαρτημάτων, ιδίως των μικρομεσαίων επιχειρήσεων, στα προγράμματα αυτά, καθώς και η συμμετοχή τους σε κοινοπραξίες με κατασκευαστές αυτοκινήτων, να βελτιωθεί η διάδοση των αποτελεσμάτων της έρευνας, και να διευκολυνθεί ο βιομηχανικός προγραμματισμός στο χώρο αυτό, παρουσιάζοντας σαφή εικόνα των δυνατοτήτων χρηματοδότησης των σχεδίων που καλύπτουν διάφορες δραστηριότητες προγραμμάτων- στη συνάρτηση αυτή, πρέπει να αναπτυχθεί περαιτέρω ο διάλογος με τη βιομηχανία-

2. να προωθήσει τη βιομηχανική συνεργασία των μικρομεσαίων επιχειρήσεων του τομέα των εξαρτημάτων μεταξύ τους και με τους κατασκευαστές αυτοκινήτων, για να ενισχυθεί ότι μόνον η καλύτερη και ταχύτερη αξιοποίηση των αποτελεσμάτων της έρευνας και ανάπτυξης για τη δημιουργία νέων προϊόντων, αλλά και η βελτίωση των μεθόδων παραγωγής και της οργάνωσης της εργασίας, στις οποίες η ευρωπαϊκή βιομηχανία υστερεί σε σχέση με τους ανταγωνιστές της-

3. να καταλήξει σύντομα, μετά τις προσήκουσες διαβουλεύσεις με όλα τα ενδιαφερόμενα μέρη, σε απόφαση για τη μελλοντική εφαρμογή του κανονισμού (ΕΟΚ) αριθ. 123/85 όσον αφορά την επιλεκτική και αποκλειστική διανομή, λαμβανομένων υπόψη όλων των παραπάνω στοιχείων-

4. να εξακολουθήσει να προωθεί τη βελτίωση των επιδόσεων των αυτοκινήτων στους τομείς περιβάλλοντος και ασφάλειας, μέσω προηγμένων περιβαλλοντικών και τεχνικών προτύπων, τα οποία, στα πλαίσια συνολικών και πολύπλευρων προσεγγίσεων των προβλημάτων αυτών, είναι αποδοτικά και εφαρμόσιμα σε εύλογο χρονικό διάστημα στα γενικά πλαίσια μιας σταθερής και προβλέψιμης νομοθεσίας- κατά την εκπόνηση των μέτρων πρέπει να λαμβάνονται υπόψη οι επιπτώσεις στη συνολική ανταγωνιστικότητα της βιομηχανίας-

5. να αναπτύξει και να προτείνει συνεπείς πολιτικές, π.χ. στους τομείς περιβάλλοντος και υποδομών, οι οποίες θα επηρεάσουν τα μελλοντικά πλαίσια χρήσης του αυτοκινήτου και είναι επομένως καθοριστικής σημασίας για τον κλάδο-

6. να εξακολουθήσει να εφαρμόζει πλήρως, και τηρώντας όλους τους στόχους του, το διακανονισμό με την Ιαπωνία στον τομέα του αυτοκινήτου, ο οποίος προβλέπει το προοδευτικό άνοιγμα της αγοράς της Ένωσης κατά τη μεταβατική περίοδο που λήγει στις 31 Δεκεμβρίου 1999-

7. να καταρτίσει κατάλογο των κύριων εμποδίων που δυσχεραίνουν την πρόσβαση των αυτοκινήτων της Ένωσης στις αγορές τρίτων χωρών- με βάση τον κατάλογο αυτό, θα πρέπει να εκπονηθεί σχέδιο για άνοιγμα της αγοράς και χρονοδιάγραμμα υλοποίησης. Οι σχετικές πρόοδοι θα αναφέρονται στο Συμβούλιο σύμφωνα με το άρθρο 113 της συνθήκης-

8. να προωθήσει τη βιομηχανική συνεργασία και τις επαγγελματικές επαφές στον τομέα του αυτοκινήτου με τρίτες χώρες, ιδίως την Ιαπωνία, σε τομείς όπου μπορεί να επιτευχθεί ο μεγαλύτερος βαθμός προστιθέμενης αξίας στο επίπεδο της Ένωσης-

9. να υποβάλει, πριν από το τέλος του 1995, έκθεση προς το Ευρωπαϊκό Κοινοβούλιο και το Συμβούλιο, για την πρόοδο ως προς την εφαρμογή του παρόντος ψηφίσματος και για τη διαρθρωτική προσαρμογή της βιομηχανίας. Ενδιάμεση έκθεση υποβάλλεται στους γενικούς διευθυντές της βιομηχανίας.

ΙΙΙ

ΤΟ ΣΥΜΒΟΥΛΙΟ ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, σύμφωνα με τις αρμοδιότητές τους, να επιδιώξουν ενεργά την επίτευξη των προαναφερομένων στόχων.

(1) ΕΕ αριθ. C 178 της 15. 7. 1992, σ. 6.(2) Οδηγία 94/12/ΕΚ του Ευρωπαϊκού Κοινοβουλίου και του Συμβουλίου της 23ης Μαρτίου 1994 περί των μέτρων που πρέπει να ληφθούν κατά της ατμοσφαιρικής ρύπανσης από τις εκπομπές των οχημάτων με κινητήρα και περί τροποποιήσεως της οδηγίας 70/220/ΕΟΚ (ΕΕ αριθ. L 100 της 19. 4. 1994, σ. 42).

(3) Κανονισμός (ΕΟΚ) αριθ. 123/85 της Επιτροπής της 12ης Δεκεμβρίου 1984 σχετικά με την εφαρμογή του άρθρου 85 παράγραφος 3 της συνθήκης ΕΟΚ, σε ορισμένες κατηγορίες συμφωνιών διανομής και εξυπηρέτησης των πελατών πριν και μετά την πώληση αυτοκινήτων οχημάτων (ΕΕ αριθ. L 15 της 18. 1. 1985, σ. 16). Κανονισμός όπως τροποποιήθηκε από την πράξη προσχώρησης του 1985.